**ELŐTERJESZTÉS**

**Körmend Város Önkormányzata Képviselő-testületének 2022. február 1-i ülésére**

**Tárgy:** intézményvezetői pályázat kiírása

Tisztelt Képviselő-testület!

Körmend Város Gondnoksága intézményvezetője, Sövegjártó Zoltán jelezte, hogy nyugdíjba vonul ez év közepén.

A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B § (1) bekezdés alapján a magasabb vezető és a vezető beosztás ellátására szóló megbízásra pályázatot kell kiírni. Ezért az intézmény vezetésére pályázatot kell kiírnia a megbízási jogkör gyakorlójának, tehát a Képviselő-testületnek. Annak érdekében, hogy az új intézményvezető részére a munkakör átadására megfelelő idő álljon rendelkezésre, célszerű a pályázatot már most kiírni.

A Kjt. meghatározza a pályázati felhívás tartalmi elemeire, a közzététel módjára és a pályázati eljárásra vonatkozó szabályokat. Így azt is, hogy a magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

A pályázati felhívást a kormányzati személyügyi igazgatási feladatokat ellátó szerv (továbbiakban: személyügyi központ) internetes oldalán, valamint a fenntartó önkormányzat székhelyén, a helyben szokásos módon kell közzétenni.

A pályázat benyújtásának a határideje a pályázati felhívásnak a személyügyi központ honlapján való elsődleges közzétételétől számított – a munkáltató vezetésére kiírt pályázat esetén – harminc napnál rövidebb nem lehet.

Az intézményvezetői pályázati felhívás a jogszabályi előírásoknak megfelelően előkészítésre került, a Képviselő-testület tagjai az előterjesztés mellékleteként megismerhetik azt.

Kérem a tisztelt Képviselő-testületet, hogy az előterjesztésben foglaltakat tárgyalja meg, és Körmend Város Gondnoksága intézményvezetői munkakörének betöltésére vonatkozó pályázati felhívást a melléklet szerint hagyja jóvá.

**HATÁROZATI JAVASLAT**

Körmend Város Önkormányzatának Képviselő-testülete úgy határoz, hogy Körmend Város Gondnoksága intézményvezetői munkakörének betöltésére pályázatot ír ki. A pályázati felhívást a melléklet szerinti tartalommal elfogadja.

Körmend, 2022. január 25.

**Bebes István**

**polgármester**

**PÁLYÁZATI FELHÍVÁS**

Körmend Város Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény 20/A.§-a alapján pályázatot hirdet

**KÖRMEND VÁROS GONDNOKSÁGA**

**intézményvezetői (magasabb vezetői) beosztásának betöltésére**

**A munkáltató neve:**

Az intézményvezető tekintetében a munkáltatói jogokat Körmend Város Önkormányzatának Képviselő-testülete gyakorolja.

**Betöltendő munkakör**:

Intézményvezető

**A vezetői beosztással járó lényeges feladatok:**

Az intézmény vezetése, az alapító okiratban – városüzemeltetés, köztisztaság, lakásgazdálkodás, önkormányzati lakások és helyiségek bérbeadása, orvosi rendelők működtetése, közoktatási intézményekben gyermekétkeztetés biztosítása, piacüzemeltetés területén – meghatározott feladatainak koordinálása, irányítása.

Az intézményvezető feladata az éves költségvetési tervek elkészítése, az év során a költségvetési gazdálkodási feladatok elvégzése, az intézmény munkavállalói és közalkalmazottai tekintetében a munkáltatói jogkör gyakorlása, a közfoglalkoztatotti programban való részvétel koordinálása.

**A foglalkoztatás jellege**:

Teljes munkaidős foglalkoztatás

**A vezetői megbízás időtartama**:

A vezetői megbízás határozott időre, 5 évre szól, 2022. május 1 – 2027. április 30-ig.

**A munkavégzés helye**:

9900 Körmend, Ady Endre u. 72.

**Illetmény és juttatások:**

Az illetmény megállapítása a Kjt, valamint a 77/1993. (V.12.) Korm. rendelet rendelkezései alapján történik.

**A munkakör betöltéséhez szükséges feltételek**:

1. Kjt. 20.§ (2) bekezdésében meghatározott feltételek pályázó személyében való teljesülése;
2. felsőfokú szakképesítés vagy középiskolai végzettséghez kötött, akkreditált iskolai rendszerű felsőfokú szakképesítés megléte.

A magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

**A munkakör betöltésénél előnyt jelent:**

főiskolai, egyetemi végzettség

**A pályázat részeként benyújtandó iratok, igazolások:**

1. fényképes szakmai önéletrajz;
2. Körmend Város Gondnoksága vezetésére és fejlesztésére vonatkozó vezetői program;
3. iskolai végzettséget, szakmai gyakorlatot igazoló okiratok másolatai;
4. erkölcsi bizonyítvány;
5. nyilatkozat arról, hogy a pályázó hozzájárul a pályázati anyagába foglalt személyes adatainak a pályázati eljárással összefüggésben történő kezeléséhez, illetve nyilatkozat arról, hogy a pályázó hozzájárul-e ahhoz, hogy a pályázatát más – az elbírálásban részt vevő – személy is megismerhesse;
6. nyilatkozat arról, hogy a pályázó kéri-e pályázatának zárt testületi ülésén való megtárgyalását.

**Pályázat benyújtásának feltételei és elbírálásuk határideje:**

A kormányzati személyügyi igazgatási feladatokat ellátó szerv internetes oldalán legkésőbb 2022. január 31-ig közzé kell tenni a pályázati kiírást.

A pályázat benyújtásának határideje: 2022. március 4. 12 óra

A pályázatot zárt borítékban, 1 példányban Körmend Város Polgármesteréhez címezve, postai úton történő megküldéssel, vagy személyesen a Körmendi Közös Önkormányzati Hivatal Titkárságán lehet benyújtani. Kérjük a borítékon feltüntetni: *„Pályázat Körmend Város Gondnoksága intézményvezetői munkakörének betöltésére”.*

A pályázat benyújtásának helye: 9900 Körmend, Szabadság tér 7.

A pályázat elbírálásának határideje: 2022. március 31.